ไฟแนนซ์ทูเดย์
โดย...ต้นหลิว
19 ส.ค. 2558

โดย...ต้นหลิว
...ออกมาแล้วตามคาดกับรายชื่อทีม ครม.เศรษฐกิจใหม่ในชุดประยุทธ์ 2 นำโดยหัวหน้าทีม สมคิด จาตุศรีพิทักษ์ ที่เพิ่งมีหนังสือแจ้งตลาดหลักทรัพย์ฯ ยื่นลาออกจากตำแหน่งประธานกรรมการของบริษัท สหพัฒนาอินเตอร์โฮลดิ้ง มีผลวันที่ 17 ส.ค. ไปหมาดๆ
ขณะที่ตำแหน่งรัฐมนตรีคลังใหม่ก็ไม่ใช่ใครอื่น แต่เป็นอภิศักดิ์ ตันติวรวงศ์ กรรมการธนาคารไทยพาณิชย์และอดีตกรรมการผู้จัดการใหญ่ธนาคารกรุงไทย เสี่ยจิ๋วคนนี้ ยังเป็นเพื่อนร่วมรุ่นโรงเรียนเตรียมอุดมฯ กับสมคิด ถือว่ามีประสบการณ์คร่ำหวอดอยู่กับแวดวงการเงินมาหลายแบงก์และหลายหน่วยงาน รวมถึงธนาคารนครหลวงไทย เคยเป็นประธานสมาคมธนาคารไทยและที่สำคัญยังเพิ่งเป็นตัวเต็ง รมว.คลัง ในยุคประยุทธ์ 1 ที่ขับเคี่ยวมากับ สมหมาย ภาษี มาเมื่อปีที่แล้วนี่เอง
...กระจิบข่าวพากันดีใจเก้อ นึกว่าจะได้เจอเอกอัครราชทูตจีน หนิง ฟู่ขุย ที่เดิมมีกำหนดจะมาร่วมเป็นสักขีพยานในงานลงนามความร่วมมือสร้างฟอร์แมตซ์มาตรฐานบัตรชิปการ์ดไทย ระหว่างสมาคมธนาคารไทยกับยูเนียนเพย์จากจีน เพราะสืบเนื่องจากข่าวระเบิดราชประสงค์ที่มีนักท่องเที่ยวจีนโดนลูกหลงเยอะ เลยอยากทราบความเห็นจากฝั่งจีนเสียหน่อย แต่สุดท้ายท่านทูตก็แคนเซิลงานไปตามคาด
...ขอแสดงความเสียใจกับ ธนาคารสแตนดาร์ดชาร์เตอร์ด (ไทย) ที่สูญเสียพนักงานไปถึง 2 คน กับเหตุระเบิดที่แยกราชประสงค์เมื่อค่ำวันที่ 17 ส.ค.ที่ผ่านมา ซึ่งคนในองค์กรทั้งช็อกทั้งเสียใจกับเหตุไม่คาดฝันครั้งนี้ 
หลังมีข่าวเกิดระเบิดขึ้นช่วงเวลาประมาณ 1 ทุ่ม คนในแบงก์ก็เริ่มการ Call Tree หรือโทรหาเพื่อนพนักงานต่อๆ กันเพื่อเช็กดูว่าทุกคนยังปลอดภัยดีอยู่หรือไม่ในภาวะที่เกิดเหตุการณ์ไม่ปกติขึ้น
วิธีนี้ถือเป็นธรรมเนียมปฏิบัติของแบงก์สัญชาติอังกฤษรายนี้ มีการเช็กกันทั้งคืน ทั้งจากสาขาใหญ่ในเอเชียที่สิงคโปร์และสำนักงานใหญ่ที่อังกฤษจนถึงเที่ยงคืน ก่อนจะทราบว่ามีพนักงานของแบงก์ 2 คน ไปไหว้พระพรหม และเสียชีวิตลงจากเหตุดังกล่าวด้วย ซึ่งธนาคารได้ให้ความช่วยเหลือครอบครัวของพนักงานทั้งสองคนอย่างดีแล้ว